At være morgensød, se godt ud, dufte dejligt og være charmerende kan være andet end venlige bemærkninger. Kristelig Fagbevægelse har vundet en sag om sexchikane ved retten i Aalborg, som afgør, at disse kommentarer var sexchikane.

Sagen var ført for to unge kvindelige tjenere, som følte sig seksuelt chikaneret af en direktørs friske kommentarer og opførsel. - Direktørens advokat forsøgte at gøre hans bemærkninger og opførsel bagatelagtige, men dommen viser, at selv små ting kan være sexchikane, og den sætter nye grænser for, hvor lidt der skal til for, at det er sexchikane. Samtidig var det afgørende, at medarbejderne fra starten var gået til deres daglige leder og klaget over, at de følte sig udsat for sexchikane, siger Mette Lykkegaard, Kristelig Fagbevægelses juridiske chef og advokat. De to tjenere fik hver 10.000 kroner i erstatning.